Den Danske Bank, som holder generalforsamling i denne uge, bør undlade at udbetale det foreslåede udbytte på 7,5 milliarder kroner til aktionærerne.

Det mener Frank Aaen, formand for Kritiske Aktionærer og medlem af Enhedslisten, som deltager på tirsdagens generalforsamling.

Hvorfor pokker har regeringen ikke sikret sig, at bankerne stopper med at betale udbytter, når de får ret til at bruge kapitalbufferen?

Rune Lund, Enhedslisten

– Hvis banken undlader at udbetale udbytte, vil den bedre være i stand til at hjælpe virksomheder og privatkunder, der rammes af konsekvenser af corona. Vi har med glæde set, at banken er indstillet på at yde denne hjælp. Hvis man mener dette alvorligt, bør man starte med at droppe udbytter, indtil der er kommet mere sikkerhed om krisens omfang, siger Frank Aaen.

Kritiske Aktionærer opfordrer til, at generalforsamlingen undlader at udbetale de planlagte udbytter, og foreningen vil bede bestyrelsen fremlægge sin holdning til denne opfordring.

Bankernes stødpude

Generalforsamlingen afholdes kun få dage efter, at regeringen besluttede at tillade bankerne at bruge af deres økonomiske polstring i form af den såkaldte kontracykliske kapitalbuffer.

Kapitalbufferen er en form for økonomisk stødpude, som blev til i kølvandet på finanskrisen i 2008. Bufferen er et krav til størrelsen på bankers og realkreditinstitutters egenkapital, som fastlæges af regeringen på baggrund af anbefalinger fra Det Systemiske Risikoråd, som består af en gruppe eksperter.

Meningen er, at bankerne i gode tider skal spare op, så de har ekstra penge på kistebunden, som de kan bruge i dårlige tider. Det er det, som regeringen nu har givet grønt lys til.

Ingen betingelser

Enhedslistens finansordfører Rune Lund er imidlertid utilfreds med, at regeringen tog denne beslutning uden samtidig at stille betingelser om, at bankerne ikke må udbetale udbytte – eller i det mindste satte et loft over udbyttebetaling til aktionærerne. Også chefbonusser og stigninger i cheflønninger skal aflyses, mener han.

– Hvorfor pokker har regeringen ikke sikret sig, at bankerne stopper med at betale udbytter, når de får en milliardgaranti og ret til at bruge kapitalbufferen? Jeg fatter det ikke, siger Rune Lund.

– Bankerne har altså fået pengene, for at de skal ud og redde arbejdspladser. Det er da ikke meningen, at pengene skal bruges til at sikre, at aktionærerne fortsat kan holde fest med udbytter i milliardklassen, lyder det fra finansordføreren.

Rune Lund frygter, at en stor og omfattende krise kan betyde, at bankerne, ligesom sidst for 10 år siden, kræver at blive reddet af bankpakker betalt af skatteborgerne.

– Og så skal statskassen punge ud igen, lige efter at en bank som Danske Bank har udbetalt milliarder af kroner til sine aktionærer.

Nationalbanken siger nej til udbytte

Heller ikke Nationalbanken mener, at der bør udbetales udbytte i den nuværende situation. I en pressemeddelelse fra den 12. marts skriver banken:

"Regeringen har besluttet at frigive den kontracykliske kapitalbuffer og aflyse de forhøjelser, der var planlagt til at træde i kraft senere. Nationalbanken er enig. Det er en fornuftig beslutning i en tid, hvor der udsigt til en væsentlig svækkelse af den økonomiske udvikling, og beslutningen bidrager til, at kreditinstitutterne fortsat kan opretholde en passende kreditgivning.

Det er vigtigt, at institutterne bruger det ekstra handlerum til at udbygge deres udlånskapacitet og ikke til at udbetale udbytter eller tilbagekøb af egne aktier."

Ifølge Finansministeriet bliver der frigivet 17 milliarder kroner. Det skal gerne gøre, at bankerne tør låne 200 milliarder kroner mere ud til virksomhederne.

Kapitalbufferen er i dag på 1,0 procent af bankernes samlede kapital, men i 2019 blev det besluttet at hæve niveauet til 1,5 procent fra 30. juni 2020.